Concentrador - Wikipedia, a enciclopedia libre\n(Redirixido desde "Hub")\nUn concentrador é un dispositivo encargado de distribuír información nunha conexión entre varios dispositivos de telecomunicación, por exemplo entre ordenadores. Neste caso, distribúe os accesos aos recursos de rede dos dispositivos a el conectados.\nUn concentrador ethernet de catro portos.\n1 HUB ou Concentrador\n3 Hubs de velocidade dual\nHUB ou ConcentradorEditar\nUn hub ou concentrador é un dispositivo que permite centralizar a cablaxe dunha rede. Traballa na capa física do modelo de OSI, repetindo o sinal recibido nun porto a cada un dos outros portos (pero non ó orixinal). Os Hubs transmiten un sinal denominada “jam signal” a todos os portos se se descobre unha colisión.\nOs Hubs a miúdo veñen con conectores BNC ou AUI para permitir a conexión herdada a segmentos de rede 10base2 ou 10base5. A dispoñibilidade de switches ethernet económicos en gran parte deixou os Hubs anticuados pero aínda están presentes en instalacións antigas e para usos específicos.\nUnha rede de Ethernet de Hub compórtase como un medio compartido, que é un dispositivo que pode transmitir ó mesmo tempo que detecta o host responsábel da colisión e retransmitir. A necesidade de hosts para ser capaz de descubrir colisións limita o número de Hubs e o tamaño total da rede. Para unha rede de 10 Mbit/s, son permitidos até 5 segmentos (4 Hubs) entre dúas estacións terminais. Para unha rede de 100 Mbit/s, redúcese o límite a 3 segmentos (2 Hubs) entre dúas estacións terminais calquera. Algúns Hubs teñen portos especiais que lles permiten ser combinados de tal forma que se poden encadear máis Hubs a través de cabos de Ethernet, pero aínda así unha rede de Ethernet Rápida require “switches” que eviten os límites de encadeamento de Hubs.\nA maior parte de Hubs descobren problemas típicos, como colisións excesivas sobre portos individuais, e particionan o porto, desconectándoo do medio compartido. Así, Ethernet baseada en Hub é xeralmente máis robusta que Ethernet baseada en cable coaxial, onde un dispositivo que non funciona correctamente pode inutilizar o segmento enteiro. Mesmo se un porto non é particionado, un Hub pode solucionar o problema máis facilmente xa que as luces de estado indican a fonte do problema ou, como última instancia, os dispositivos poden ser desconectados dun Hub un por un moito máis fácil que no caso do cable coaxial.\nHubs de velocidade dualEditar\nNos primeiros días da Ethernet Rápida, os “switches” de Ethernet Rápido eran dispositivos relativamente caros. Non obstante, os Hubs sufrían un problema xa que como simples repetidores só poderían soportar unha velocidade simple. Mentres que os ordenadores persoais con fendas de ampliación poderían ser mellorados á Ethernet rápida cunha placa de rede nova, os ordenadores con menos mecanismos de expansión ou ningún poderían ser moi caros de mellorar ou mesmo imposíbeis de mellorar. Entón apareceu un compromiso entre un Hub e un “Switch” coñecido como Hub de velocidade dual. Este dispositivo divide a rede en dous segmentos, cada un actúa como unha rede de hub na súa velocidade respectiva, cun “switch” de dous portos entre eles. Polo tanto permiten mesturarse as dúas velocidades sen o custo dun “Switch” de Ethernet rápido.\nA razón principal pola que se adquiría Hubs en vez de “switches” era polos prezos. Isto en gran parte foi eliminado pola redución do prezo dos “switches”, pero os Hubs aínda poden ser útiles en circunstancias especiais:\nUn analizador de protocolo conectado a un “switch” non sempre recibe todos os paquetes desexados xa que o “switch” separa os portos en segmentos diferentes. A conexión do analizador de protocolo a un Hub permite ver todo o tráfico sobre o segmento.\nCando un “switch” é accesibel para usuarios finais que fan conexións, por exemplo, nunha sala de conferéncias, un usuario inexperto ou descoidado pode derribar a rede conectando dous portos xuntos, causando un lazo. Cando usamos un Hub e causamos un lazo, o lazo romperá a outros usuarios conectados ao Hub pero non ao resto da rede.\nUn hub barato cun porto 10BASE2 é probabelmente o modo máis barato e máis fácil de conectar dispositivos que só soportan 10BASE2 a unha rede moderna.\nTraído desde "https://gl.wikipedia.org/w/index.php?title=Concentrador&oldid=4792756"\nÚltima edición o 16 de xullo de 2018 ás 15:52\nA última edición desta páxina foi o 16 de xullo de 2018 ás 15:52.


O goberno eleva ao pleno a modificación de crédito para financiar a cuberta do patio da escola de Aralde\nO Concello de Vilagarcía xa rematou o trámite administrativo que tivo levar a cabo para obter os fondos necesarios cos que financiar a cuberta do patio da escola de Aralde, despois de que a Consellería de Educacións e negase a asumir a obra da súa competencia. Como consecuencia, e tal como se anunciou hai unhas semanas, o expediente de modificación de crédito que permitirá dispoñer dos 21.843 euros que custa a actuación, elevarase ao Pleno ordinario deste mes, polo que a continuación xa se poderá proceder a contratar a obra, cumprindo así o compromiso adquirido polo goberno que preside Alberto Varela coa comunidade escolar do centro educativo.\n17.11.2020.- A tramitación da modificación de crédito foi a ferramenta contable á que tivo que recorrer o Concello para financiar unha actuación que non tiña previsto e, polo tanto, non contaba con previsión orzamentaria. Para buscar os fondos utilizáronse sobrantes de diversas partidas e rebaixas na licitación de algunha obra dos últimos exercicios contables. Aproveitando o trámite, tamén se buscou financiamento para cumplimentar outras actuacións e proxectos a realizar ou xa en curso. Por iso a suma total da modificación de crédito a aprobar polo pleno ascende a 85.233 euros procedentes de restos.\nA maiores da instalación da cuberta no patio do colexio de Aralde, destínanse 5.748 euros a completar a substitución do pavimento do Parque Miguel Hernández, actuación que será obxecto dun proxecto moito máis ambicioso e cuantioso que está elaborando o executivo socialista e que se financiará por outra vía. Tamén se reservan 8.133 euros para traballos de revestimento exterior da cristaleira da fachada sur da piscina de Fontecarmoa cos que solventar os problemas de condensación que se rexistran. Trátase dunha actuación provisional como anticipación ás obras posteriores de ampliación da piscina que se financian a través dos fondos da EDUSI.\nPor último, tamén se obteñen 63.465 euros para cubrir o custes engadidos por situacións sobrevidas na obra do Paseo a Vilaxoán, imposibles de prever antes de iniciar as obras, como axustes nos trazados das canalizacións soterradas de servizos de electricidade e telecomunicacións e o desprazamento dunha canalización non recollida nos planos.


Araceli Ferreiro Figueroa. AEP\nUnha das vítimas do covid foi a profesora de Galego na USC Araceli Herrero Figueroa. Agora, un ano tras a súa morte, 70 persoas –entre amigos, alumnos e familiares– reuníronse para contar como era ela, Lilí, e o que máis a caracterizaba: o seu sorriso\nUn ingreso hospitalario propicioulle o seu contacto co virus. Desde ese momento, a vida de Araceli Herrero Figueroa –unha recoñecida catedrática e profesora de Galego no antigo Colexio Universitario e na facultade de Formación do Profesorado– pendía dun fío, día tras día ata completar tres meses, nunha cama da Uci.\nO final non era esperado e menos deste xeito. Pero de todo iso xa pasou un ano. Os seus antigos alumnos, compañeiros, amigos e tamén a súa familia quixeron renderlle a homenaxe que non puideron facerlle en vida baixo a forma dun libro, Ou sorriso de Lilí, e unha web, www.araceliherrero.gal. Ambos os traballos serán presentados este xoves na Biblioteca Pública Provincial por Xulio Xiz, integrante do colectivo Egeria –promotor desta iniciativa, xunto co seu fillo, Antonio Giz– e tamén amigo de Araceli.\nPara levar a cabo este proxecto, o colectivo Egeria logrou reunir a 70 persoas que, ao longo do libro, envorcaron o seu particular retrato de Araceli Ferreiro desde distintas perspectivas afondando na súa personalidade, o que se poderá ler tanto no libro como na web www.araceliherrero.gal.\nEn moitas das miradas sobre Araceli Ferreiro que se reflicten neste proxecto destácase o sorriso da exprofesora, máis coñecida entre os seus amigos como Lilí. De aí, o título do libro, Ou sorriso de Lilí. "Ou sorriso era a bandeira que sempre levaba por diante. Isto é algo que reflicten se non a metade si o 30 por cento dos colaboradores nesta homenaxe. Araceli ou Lilí era unha muller de relación especial, aberta, alegre, que contaxiaba entusiasmo e simpatía", indica Xulio Xiz.\nSe todo iso era a nivel persoal, Araceli tamén destacou no seu campo profesional converténdose nunha gran estudosa da obra do poeta lucense Luís Pimentel, sacando á luz algúns versos inéditos seus.\nPero tamén foi, así mesmo, unha muller pioneira. Discípula do profesor Ricardo Carvalho Calero no colexio Fingoi, Araceli Ferreiro Figueroa foi protagonista das primeiras celebracións do Día das Letras Galegas, ao longo da década dos 60, tanto en Fingoi como na USC.\nAdemais dos seus estudos sobre a poesía de Luís Pimentel, Araceli Ferreiro deixa investigacións sobre Cunqueiro, Pardo Bazán e Cotarelo Valledor, entre outros escritores.\nAraceli Ferreiro foi, así mesmo, a primeira profesora de Galego que houbo nun centro de ensino oficial, neste caso a antiga escola de Maxisterio. O seu perfil como profesora non deixou nunca de ser encomiado polos seus alumnos, que din dela, entre outras cousas, que era unha muller moi empática. "Araceli Ferreiro foi profesora de Galego en tempos difíciles, cando empezaba a racionalizarse, por así dicilo, esta lingua no ensino. A moitos dos seus alumnos, contaxioulles ou seu entusiasmo e ensinoulles mundos diferentes coa súa formación intelectual, compartindo coñecementos con eles", apunta Xulio Xiz.


DOG Núm. 112 Mércores, 14 de xuño de 2017 Páx. 29156\nRESOLUCIÓN do 5 de xuño de 2017, da Secretaría Xeral Técnica da Consellería de Política Social, pola que se convoca a contratación da subministración, non suxeita a regulación harmonizada, a través dun acordo marco cun único empresario, de uniformes para os centros dependentes desta consellería, polo procedemento aberto e tramitación ordinaria (expediente 34/2017).\nb) Dependencia que tramita o expediente: Secretaría Xeral Técnica, Servizo de Contratación e Control Económico Contractual.\nc) Enderezo: Edificio Administrativo San Caetano, s/n, 15781 Santiago de Compostela.\nd) Enderezo do perfil do contratante:\nb) Descrición: determinar, mediante un acordo marco, as condicións ás que haberán de suxeitarse os contratos derivados a adxudicar polo órgano de contratación para a subministración de uniformes (roupa de traballo e calzado profesional) para os centros dependentes da Consellería de Política Social. O acordo marco comprenderá a determinación dos artigos que se vaian subministrar, os prezos unitarios (que terán o carácter de máximos), e outras condicións xerais da subministración, así como os termos básicos aos que haberán de axustarse os contratos que se deriven do presente acordo marco, de acordo coas especificacións que se describen no prego de prescricións técnicas.\n18100000-0 roupa de traballo, roupa de traballo especial e accesorios.\n14.12 roupa de traballo.\ne) División por lotes e número de lotes/número de unidades: si/8.\n• Lote 1: A Coruña.\nf) Lugar de execución/entrega: nos centros dependentes da Consellería de Política Social de acordo co indicado no prego de prescricións técnicas.\ng) Prazo de execución/entrega: o acordo marco estará vixente durante o prazo de 12 meses a partir da data de formalización. O prazo de vixencia do acordo marco poderá ser prorrogado, por mutuo acordo das partes antes da finalización deste, por un prazo igual ou inferior ao fixado orixinariamente polo que o período máximo de duración será de 24 meses, incluídas as prórrogas.\nAs entregas serán todos os días da semana excluídos domingos e festivos. Como parte da prestación contractual, as empresas adxudicatarias deberán de realizar a carga e descarga das mercadorías, así como o seu traslado nos interiores dos edificios ata os lugares de almacenaxe habilitados en cada centro.\nh) Admisión de prórroga: si.\ni) Establecemento dun acordo marco: si.\nd) Criterios de adxudicación: ver cláusula 13 da folla de especificacións do prego de cláusulas administrativas particulares (PCAP).\na) Valor estimado do contrato: o valor máximo estimado deste acordo marco é de 557.735,54 € (cincocentos cincuenta e sete mil setecentos trinta e cinco euros e cincuenta e catro céntimos).\nb) Valor estimado por lotes:\nb) Garantía definitiva: si. Pola contía do 5 % do orzamento do contrato derivado, IVE excluído, de conformidade co disposto nos artigos 95.1 e 151.2 do TRLCSP.\na) Solvencia económica e financeira e solvencia técnica e profesional. Ver cláusulas 18 e 19 da folla de especificacións do PCAP.\na) Entidade: o prego de cláusulas administrativas particulares e o prego de prescricións técnicas poderán ser examinados no Servizo de Contratación e Control Económico Contractual.\nb) Domicilio e localidade: Edificio Administrativo San Caetano, s/n, 15781 Santiago de Compostela.\nInformación administrativa e técnica: 981 54 56 62 (Rosa Ana Martínez Fernández).\ne) Correo electrónico: centralizados.traballo@xunta.es.\nf) Data límite de obtención de documentos e información: ata o último día do prazo de presentación de ofertas.\ng) Tamén se poderán obter os pregos relativos a esta contratación no seguinte enderezo da internet: http://www.contratosdegalicia.es/resultado.jsp?N=169138.\na) Prazo de presentación: 15 días desde o día seguinte ao da publicación da licitación no Diario Oficial de Galicia de acordo co establecido no artigo 159 do TRLCSP, salvo acordo de ampliación do prazo debidamente motivado polo órgano de contratación que será publicado no perfil do contratante.\nb) Lugar de presentación: segundo o establecido no punto 21 da folla de especificacións do PCAP as proposicións presentaranse na oficina de Rexistro Xeral e Información á Cidadanía do Complexo Administrativo de San Caetano, 15781 Santiago de Compostela, dirixidas á Secretaría Xeral Técnica da Consellería de Política Social.\nAs solicitudes tamén poderán enviarse por correo dentro do prazo de admisión indicado, xustificando a data de imposición do envío e anunciándoo á este Servizo de Contratación Administrativa mediante fax ou correo electrónico, no mesmo día e nun só envío, segundo o establecido no punto 21 da folla de especificacións do PCAP (fax do Servizo de Contratación e Control Económico Contractual: 981 54 56 85/email: centralizados.traballo@xunta.gal).\nSe a documentación se presentase en calquera outro rexistro diferente dos indicados nos parágrafos anteriores non será admitida á licitación.\nc) Documentación que hai que presentar: a sinalada nos puntos 5.3 e 5.4 do PCAP.\nc) Data: o acto público de apertura do sobre B efectuarase no lugar, a data e a hora que se publicará no perfil do contratante como mínimo con tres días hábiles de antelación ao da súa realización, así como calquera posible variación destas datas.\nEste anuncio será por conta do adxudicatario.


Redacción | Luns, 25 de Marzo de 2019, 11:28\nAlcor Seguridade volve estar no ollo o furacán. A empresa monfortina adxudicouse o contrato para encargarse da seguridade do recinto feiral de Silleda, algo que molestou á Federación de Traballadores de Seguridade Privada (FTSP-USO). A organización non dubidou á hora de tachar á compañía de “empresa pirata” e declarar que o concurso era “un traxe feito” á medida de Alcor.\nDe feito, Alcor era a única empresa na batalla para o contrato de seguridade do recinto e eventos da Fundación Semana Verde de Galicia, dirixida por Ricardo Durán. Isto débese a que o resto de empresas participantes decidiron saírse do concurso porque non se cumpría o convenio laboral do sector, ao que Alcor non está subscrito por contar cun convenio propio e máis precario.\nAs BAIXO CUSTO DA SEGURIDADE\nEsta situación deixa ao sector moito máis desamparado, xa que se trata dun gremio onde os salarios xa son bastante baixos e no que non deixan de proliferar compañías como Alcor, onde os traballadores perciben un salario notablemente máis baixo a pesar de traballar máis horas. Esta práctica foi tachada de “semiesclavista” por parte da Federación de Traballadores de Seguridade Privada.\nDo mesmo xeito, cabe lembrar que Alcor Seguridade segue inmersa en diversos procesos xudiciais por supostos delitos fiscais e contra os traballadores, tal e como informa a nota de USO.\nCRITICA DO SINDICATO\nO sindicato critica que a licitación se fixese para perpetuar a alianza entre a Fundación presidida por Ricardo Durán e esta “low cost” da seguridade privada, lamentando á súa vez que a empresa non cumpra co convenio estatal.\n“Semana verde está a permitir o incumprimento de convenio para así aforrar custos á concesionaria para que poida licitar á baixa e quitarlles do medio á competencia”, sentencia a nota sindical.


Medio Mocea é o novo voluntariado medioambiental de Ponteareas para mozas e mozos entre 16 e 30 anos | Ponteareas.es\nMedio Mocea é o novo voluntariado medioambiental de Ponteareas para mozas e mozos entre 16 e 30 anos\nO Concello abre á inscrición para a súa realización de xullo e setembro\nA formación recibida poderase trocar por créditos universitarios.\nO Concello de Ponteareas, a través da Concellería de Benestar Social e Mocidade, xestionada por Verónica Carrera, e mais a área de Medio Ambiente, dirixida polo alcalde Xosé Represas, promoven unha nova iniciativa de voluntariado ambiental denominada “Medio Mocea”, actividade para a que xa está aberta á inscrición para a súa realización entre os meses de xullo e setembro.\nO Concello de Ponteareas ten un interese especial na formación da poboación xuvenil, de máis de 16 anos do noso municipio e bisbarra, incidindo na importancia do tempo libre, especialmente no eido do medio ambiente, como recurso para o emprego da nosa mocidade. Con todo, desde a área de Mocidade animan a toda a veciñanza, de calquera idade, a participar nesta iniciativa.\nHai unha necesidade de facer actividades formativas e lúdicas que atinxan ás mozas e mozos, e favorecer o seu desenvolvemento integral na nosa localidade. Ademais de pór os medios necesarios para que participe toda a poboación en xeral de forma voluntaria e individualmente ou en familia.\nO voluntariado medioambiental Medio Mocea ofrece un obradoiro formativo que inclúe un curso de educación ambiental, software libre, compostaxe e horta ecolóxica, así coma outras actividades coma o rastrexo, unha senda interpretativa, unha carreira de orientación ou unha ruta volante polas montañas da comarca. Amais, a formación recibida poderase trocar por créditos universitarios.\nA inscrición pode realizarse no 1º andar do Centro Social da rúa Oriente en horario de 9.30 a 13.30, ou ben a través do correo electrónico voluntariado@ponteareas.gal ou mediante chamada telefónica ao 673794760.\n← Aprázase a xornada de Pontexogos\nAs Concellerías de Ensino e de Cultura e Normalización Lingüística entregan os premios aos gañadores do concurso Debuxa a Manuel María →


O Restaurante Santa Masnou inaugurado en maio de 2004, no fermoso escenario do porto de Masnou , unha pequena cidade situada na costa a só 20 km do Barcelona. O seu obxectivo , que serve cociña mediterránea e ben elaborados e con prezos razoables. Hoxe , produciu algunhas das mellores paellas Maresme .\nEsta é a cociña do santo , con especial referencia para o arroz , peixes , pastas, ensaladas e carnes. O menú é semanal e está composto por unha combinación de oito primeiros oito segundos , e cada día un fideuá ou arroz , sobremesa diferente e café ou refrixerante auga e viño. Quen queira pode escoller a letra complementada por unha variedade de suxestións ofrecidas novas propostas case a diario


Sogama situarase en 2019 á cabeza das infraestruturas industriais de tratamento de residuos | Sogama\nSogama situarase en 2019 á cabeza das infraestruturas industriais de tratamento de residuos\nA conselleira de Medio Ambiente e Ordenación do Territorio visitou esta mañá as obras da nova planta de recuperación de envases na bolsa negra, cuxas obras rematarán en xuño e estará a pleno rendemento a finais deste ano\nSalienta que o obxectivo é multiplicar por catro a cifra actual de material susceptible de ser reciclado atopado na bolsa negra, polo que coa ampliación trataranse 120.000 toneladas de materiais que se enviarán aos centros de reciclaxe\nIndica que Sogama vai un paso por diante no obxectivo comunitario de limitar o vertido a un máximo dun 10% no ano 2035 e que cumprirá a premisa fixada por Europa de que o uso do vertedoiro debe ser unha excepción, non unha norma\nCerceda (A Coruña), 12 de xuño de 2018.- A conselleira de Medio Ambiente e Ordenación do Territorio, Beatriz Mato, destacou esta mañá que o Complexo Medio Ambiental de Sogama en Cerceda será en 2019 a infraestrutura industrial de tratamento de residuos máis eficiente e con maior capacidade. Así o puxo de manifesto esta mañá a conselleira durante a unha visita ás obras de construción da nova planta na que se recuperarán os envases contidos no lixo en masa (na bolsa negra) e da remodelación da actual nave de reciclaxe, tratamento e elaboración de combustible.\nIndicou que as obras rematarán este mesmo mes de xuño, polo que se inicia o período de probas e operará a pleno rendemento a finais deste mesmo ano. Avanzou que a continuación se iniciará a segunda fase, a remodelación da planta de reciclaxe, tratamento e elaboración de combustible. No momento no que se conclúan ambas fases, a finais de 2019, Sogama converterase nunha das infraestruturas industriais das súas características máis grandes e eficientes do planeta.\nA conselleira de Medio Ambiente puxo como exemplo varias cifras relacionadas coa actividade de Sogama, como o feito de que -desde 1999- procesou na súa planta de clasificación máis de 314.000 toneladas de envases recollidos a través dos contedores amarelos; ás que hai que sumar as 185.000 toneladas que extraeu da bolsa negra, na que se atoparon materiais susceptibles de ser reciclados, que non foron seleccionados en orixe polos cidadáns, e que se poden reintegrar ao circuíto comercial cunha nova vida.\nNon obstante, indicou que o obxectivo é multiplicar por catro a cifra actual, polo que coa ampliación tratarase o lixo doméstico de xeito máis eficiente e sostible, acadando a cifra de 120.000 toneladas de materiais que se enviarán aos centros de reciclaxe. Adiantou que estes obxectivos permitirán reducir o uso do vertedoiro a mínimos, pretendendo chegar ao vertido técnico cero, é dicir, que só se desvíe a vertedoiro a parte do lixo que non se poida reciclar nin valorizar material ou enerxeticamente.\nSinalou que este reto contribuirá a dar resposta aos obxectivos da Unión Europea en materia de tratamento de residuos e reciclaxe, e Sogama vai un paso por diante, xa que o complexo dará debido cumprimento ao gran obxectivo de limitar o vertido a un máximo dun 10% no ano 2035; posto que Europa trasladou que o uso do vertedoiro debe ser unha excepción, non unha norma.\nA conselleira de Medio Ambiente destacou que hoxe ninguén pon en dúbida que o modelo de produción lineal, baseado en extraer, fabricar, consumir e tirar, está caduco e que o futuro pasa pola economía circular, un modelo que prima o retorno, a renovación e o uso eficiente dos recursos.\nO obxectivo é manter o valor económico dos produtos, materiais e recursos o maior tempo posible e reducir ao máximo a xeración de residuos, é dicir, trátase de imitar o modelo cíclico da natureza no que os materiais se empregan para crear un produto que será incorporado de novo ao proceso produtivo.\nExplicou que o futuro pasa por converter os residuos en recursos por dúas razóns fundamentais, porque xera beneficios ambientais e sociais e porque impulsa novas oportunidade.\nIndicou que a Comunidade galega xa está a sentar as bases para a implantación real e efectiva da economía circular, grazas á Estratexia Galega de Economía Circular, que se atopa en redacción; e á Estratexia Galega de Cambio Climático e Enerxía 2050, dúas ferramentas que serán a folla de ruta para que Galicia sexa unha comunidade referente e punteira neste eido.\nGABINETE DE COMUNICACIÓN DA CONSELLERÍA DE MEDIO AMBIENTE E ORDENACIÓN DO TERRITORIO


Situada na cidade de Tanzhou, cidade de Zhongshan, Zhongshan Tauras Technologies Co., Ltd (a súa antiga Zhuhai Nanyuxing Electronic Co., Ltd) foi fundada en novembro de 1998 e está especializada principalmente na produción e venda de transformadores electrónicos de luces de neón.\nUnindo á filosofía empresarial de "manterse centrado na calidade para acadar o valor do cliente", Zhongshan Tauras obtivo boa reputación na industria e foi recoñecida por unanimidade polos clientes. De 1998 a 2001, Zhongshan Tauras desenvolveuse rapidamente. En 2001 xa había 100 empregados na nosa empresa, que sentaron bases sólidas para o seu desenvolvemento.\nEn xaneiro, debido ás necesidades de desenvolvemento da empresa, a fábrica trasladouse á zona industrial de Cuizhu, Qianshan, Zhuhai. A superficie da fábrica ampliouse a 600 metros cadrados e o número de empregados chegou a máis de 200.\nEn 2003, a planta aumentou en 1650 metros cadrados e iniciou a liña de produción estandarizada, o que provocou un rápido aumento da capacidade de produción. Ao mesmo tempo, a empresa mellora gradualmente a estrutura organizativa, estandariza o sistema de xestión, de xeito que se transforma dun taller a unha empresa formal.\nEn 2004, a compañía obtivo un avance significativo nos seus traballos de I + D nos produtos, onde o primeiro interruptor a proba de auga LED verde e de aforro de enerxía desenvolveuse de forma independente na casa.\nMentres tanto, coa perspicaz e aguda visión do mercado, a compañía realizou o axuste estratéxico na súa estrutura de produto; onde se colocaron os produtos de fontes de alimentación LED; do mesmo xeito, a canle de vendas tamén se expandiu ao mercado internacional.\nEn abril, a compañía foi convidada a unirse á Asociación China de Industria de Iluminación e de aí converteuse en membro da Asociación China de Industria de Iluminación.\nEn abril, a compañía recibiu o título de "empresa clave con calidade cualificada continua e marca de confianza" despois de que o estado supervisase e inspeccionase con éxito os produtos da serie de transformadores electrónicos para luz de neón.\nEn xaneiro, os produtos da serie de interruptores LED a proba de auga da empresa pasaron a certificación UL e obtiveron o certificado UL.\nEn marzo, os produtos da serie de interruptores a proba de auga LED superaron a tensión constante CE e a certificación de seguridade de corrente constante CE e recibiron os certificados correspondentes.\nEn maio, a carcasa de alimentación de interruptor a proba de auga LED deseñada pola compañía obtivo o certificado de patente de deseño.\nEn 2005, os produtos da serie de interruptores LED a proba de auga investigados e producidos pola compañía comezaron a producirse nunha gran cantidade e as demandas do mercado aumentaron continuamente; para satisfacer a crecente demanda do mercado, a compañía aumentou a súa superficie de fábrica ata 1.650 m2 e comezou a empregar unha nova liña de produción; o que fixo que a empresa reforzase a súa capacidade de produción masiva de produtos de alimentación a proba de auga LED.\nEn maio, a empresa aprobou a certificación do sistema de xestión da calidade ISO9001 e concedéuselle o certificado; o sistema de xestión da calidade estandarizado e sistemático sentou unha base sólida para o seu desenvolvemento de alta velocidade.\nEn xullo, os produtos da serie de interruptores a proba de auga LED pasaron a certificación RoHs (certificación ambiental da UE) e recibiron o certificado correspondente.\nEn setembro, o transformador electrónico de luz de neon recibiu o título de "produto de luz de neon de alta calidade de China" polo Comité de lámpadas de neon da Asociación de Publicidade de China.\nEn xaneiro, a empresa foi invitada a participar no Comité de lámpadas de neón da China Advertising Association e converteuse na unidade membro do Comité de lámpadas de neón da Asociación de Publicidade de China.\nEn xullo, os produtos da serie de interruptores a proba de auga LED pasaron a certificación EMC (certificación europea de compatibilidade electromagnética) e recibiron o certificado correspondente.\nEn novembro, os produtos da serie de interruptores a proba de auga LED pasaron a certificación FCC (certificación de compatibilidade electromagnética americana) e recibiron o certificado correspondente.\nEn novembro, os produtos da serie de interruptores a proba de auga LED pasaron a certificación IP66 e IP67 (certificación europea a proba de auga) e recibiron o certificado correspondente.\nO ano 2009 foi un fito de desenvolvemento da compañía. Para centrarse na promoción da marca da empresa, a compañía pasou a denominarse "Zhuhai Tauras Technologies Co., Ltd"; que se mantivo idéntico á marca rexistrada do produto para facilitar a identificación do mercado.\nEn marzo, a superficie total da fábrica era de 10.000 m2 e introducíase continuamente persoal de xestión e desenvolvemento e desenvolvemento.\nEn maio, os produtos da serie de alimentación de interruptores a proba de auga LED pasaron a certificación KC (certificación de seguridade coreana) e recibiron o certificado correspondente.\nEn agosto, os produtos da serie de interruptores a proba de auga LED pasaron a certificación MM (certificación de modo de seguridade de instalación alemá) e recibiron o certificado correspondente.\nEn setembro, os produtos da serie de interruptores a proba de auga LED pasaron a certificación IP68 (certificación europea a proba de auga) e recibiron o certificado correspondente.\nEn xullo, os produtos da serie de interruptores a proba de auga LED foron recoñecidos como o "produto coñecido e de marca da provincia de Guangdong" polo Comité CHC Guangdong.\nNo mesmo ano, o volume de vendas atravesou cen millóns de yuanes; a compañía entrou nunha nova etapa de desenvolvemento.\nEn 2011 a 2014\nEn xaneiro de 2011, Zhuhai Tauras foi convidado a formar parte do Neon Lamp Committee da China Advertising Association e converteuse na unidade membro do Neon Lamp Committee da China Advertising Association.\nEn febreiro de 2011, os produtos da serie de interruptores a proba de auga LED pasaron a certificación SAA (certificación de seguridade australiana) e recibiron o certificado correspondente.\nEn xullo de 2011, o CHC Guangdong Committee recoñeceu de novo os produtos da serie de interruptores LED a proba de auga como o "produto coñecido e de marca da provincia de Guangdong".\nEn xaneiro de 2012, Tauras converteuse na unidade membro de LIGHT SOURCES & SIGN ADVERTISING COMITTEE OF CHINA ADVERTISING ASSOCIATION.\nEn xuño de 2012, a empresa obtivo o certificado nacional de patentes prácticas para 6 modelos de subministración de enerxía.\nEn Augus 2012t, os produtos da serie de interruptores impermeables LED foron recoñecidos de novo como o "produto coñecido e de marca da provincia de Guangdong" polo Comité CHC Guangdong.\nEn xuño de 2013, Tauras obtivo a certificación de patente da fonte de alimentación de conmutación interior.\nTauras comprou un terreo na cidade de Zhongshan, que ocupa 15.000 metros cadrados. Construíuse o parque industrial de Tauras. A fábrica trasladouse a este novo sitio na cidade de Tanzhou, na cidade de Zhongshan, a só 5 minutos en coche de Zhuhai e a menos de 1 hora en coche respectivamente a Shenzhen, Guangzhou, Macau e Hong Kong.\nPara manter a coherencia coa nosa fábrica, Tauras pasou a chamarse formalmente como "Zhongshan Tauras Technologies Co., Ltd", para facilitar o noso negocio e promoción no exterior.\nEn 2017, alcanzando outro fito, Tauras cooperou con Coke Cola e subministrou fontes de enerxía led ao seu proxecto de máquina expendedora.\nPara mellorar aínda máis a capacidade de produción, Tauras adoptou máis máquinas e desenvolveu a produción automatizada. Os equipos clave son a máquina de soldar por onda PCB, a máquina de soldar por refluxo SMT, os dispositivos de proba automática, a máquina de limpeza de ultrasóns, a máquina de recheo automático de PU, a capacidade suficiente do sistema de envellecemento automático.\nTauras lanzou unha serie completa de controladores led para iluminación de neveira, que cubre case todas as necesidades de aplicacións de frigoríficos comerciais, conxeladores, refrixeradores, mercancías, exhibición de alimentos e bebidas no mercado. Tauras converteuse na experiencia dos condutores dirixidos empregados en frigoríficos comerciais cunha ampla cobertura do mercado global, especialmente en Europa, América do Sur e América do Norte.


Esquerda Unida Santiago de Compostela: 2014\nPublicado por Esquerda Unida Compostela ás 11:23 No hay comentarios:\nPublicado por Esquerda Unida Compostela ás 9:48 No hay comentarios:\nDende O Consello Comarcal de Esquerda Unida Compostela loitamos de forma decidida por unha educación pública, de calidade, laica e gratuíta para a cidade.\nPor iso defendemos un plan integral de actuación para acadar a mellor educación pública posible na cidade. É necesario contar coa participación cidadá, xa sexa de organizacións ou asociacións, como por exemplo as ANPAS, ou incluso a título persoal, pois o reto de acadar a mellor educación pública posible é colectivo, é un reto de todas as veciñas e veciños.\nNon podemos permitir que siga existindo, porque os xestores políticos que hai así o quixeron, un Consello Municipal de Ensino que non cumpre coa función encomendada. Hai que constituír, para desenvolver de forma participativa a educación que beneficie a maioría social, as ferramentas necesarias (Asemblea de Barrio; Consello de Barrio; Asemblea Sectorial de Educación; Consello Sectorial de Educación; Consello do Concello).\nPublicado por Esquerda Unida Compostela ás 10:40 No hay comentarios:\nPublicado por Esquerda Unida Compostela ás 17:53 No hay comentarios:\nPublicado por Esquerda Unida Compostela ás 10:30 No hay comentarios:\nPublicado por Esquerda Unida Compostela ás 10:36 No hay comentarios:\nO CONSELLO COMARCAL DE ESQUERDA UNIDA COMPOSTELA REITERA O SEU COMPROMISO EN DEFENSA DA COMERCIO XUSTO.\nO CONSELLO COMARCAL DE EU COMPOSTELA DEMANDA QUE O CONCELLO PROMOVA ALTERNATIVA E SE COMPROMETA A CONSUMIR RESPONSABLEMETNE\nPara o Consello Comarcal de Esquerda Unida Compostela é necesario que o Concello se involucre na defensa e promoción do Comercio Xusto\nO Día Mundial do Comercio Xusto, que se celebra en máis de 50 países, e en España en máis de 60 localidades, é un día para reivindicar políticas comerciais máis xustas e alternativas de consumo e produción que respecten os dereitos das persoas e do medio ambiente. Existen alternativas ao sistema capitalista imperante abusivo e especulativo en todas as cidades galegas que as administracións públicas e os nosos gobernos deberían apoiar e difundir.\nÉ a obriga dous nosos gobernos , sobre todos dous que temos máis preto, como é o caso do Concello de Santiago , apoiar e difundir iniciativas vinculadas a economía solidaria para promover a xustiza social e a solidariedade dos galegos e galegas con outros pobos do mundo e dos propios galegos e gales entre si. A banca ética, as cooperativas de consumo e produción, as tendas de comercio xusto,... son alternativas reais de consumo e produción que existen na nosa cidade e deben ser apoiadas dende as administracións locais.\nPublicado por Esquerda Unida Compostela ás 9:52 No hay comentarios:\nPregunta garantir dereito á vivenda e alimentación\nO Consello Comarcal de Esquerda Unida Compostela defende que o Concello, e calquera Administración Pública, leve a cabo, dende a titularidade e xestión pública, os servizos necesarios para garantir o benestar da cidadanía.\nPor suposto o Concello, como calquera Administración Pública, ten a obriga de colaborar no que sexa posible e necesario coa sociedade, que organizada en asociacións, ONGs ou o a forma xurídica que considere oportuna, tamén traballa en asuntos sociais co fin de garantir a xustiza e igualdade.\nPor exemplo é obvio que o Albergue Xoán XXIII, como contrastamos tras reunirnos con eles, fan unha labor, por desgraza, moi necesaria, e por suposto o Concello debe colaborar con esta institución. Pero a administración local ten a obriga de prestar o servizo, de titularidade e xestión pública, que cubra a demanda das veciñas e veciños sen vivenda na que vivir. Por iso propuxeramos que se creara a o Servizo Municipal de Atención Integral a Persoas sen Fogar.\nPublicado por Esquerda Unida Compostela ás 12:14 No hay comentarios:\nO Consello Comarcal de Esquerda Unida Compostela considera que o Concello debe garantir que os espazos públicos da cidade estean debidamente acondicionados para que as veciñas e veciños poidan disfrutalos.\nPor suposto defendemos que se promova que Santiago sexa cada vez máis una cidade verde e sustentable medioambientalmente. Pero o ecoloxismo non só se basea na creación de novos parques e zonas verdes, ao igual que non é suficiente a colocación de plantas polas rúas urbanizadas da cidade para que a contaminación diminúa. O Concello é consciente disto, sendo este ámbito da súa política outro punto pendente da súa nefasta xestión.\nA nosa cidade debe seguir avanzando en políticas verdes como a loita contra a contaminación lumínica ou a polución dos vehículos que por ela transitan, reivindicacións xa antigas desta organización e do movemento ecoloxistas. Estes son só algúns dos exemplos que reivindicamos, mais nesta ocasión só nos centraremos nunha exixencia en concreto: a falta de papeleiras para o lixo no parque de Bonaval.\nPublicado por Esquerda Unida Compostela ás 10:56 No hay comentarios:\nO CONSELLO COMARCAL DE EU CRITICA A ACTITUDE DO CONCELLO CON RESPECTO Á CULTURA NA CIDADE, E PIDE QUE SE RENOVE O CONVENIO COA ASOCIACIÓN CIDADE VELLA\nO CONSELLO COMARCAL DE EU COMPOSTELA ESIXE QUE O CONCELLO DEFENDA E PROMOVA A CULTURA DE BASE EN TODA A CIDADE.\nO Consello Comarcal de Esquerda Unida Compostela manifesta a necesidade de que o Concello sexa parte activa na promoción e fomento da cultura na cidade.\nO actual goberno municipal, coa súa administración de recortes e de mala xestión continuada, está a matar a actividade cultural da cidade de Santiago, con exemplos como a nova lexislación do uso do espazo público.\nA isto sumouse o luns 17 de marzo un novo ataque, neste caso á actividade musical da zona vella, cando un membro da 'Asociación Cidade Vella' recibiu unha multa de 1.500€ por un concerto levado a cabo no seu local.\nPublicado por Esquerda Unida Compostela ás 15:28 No hay comentarios:\nPublicado por Esquerda Unida Compostela ás 11:53 No hay comentarios:\nPregunta Democracia Participativa e Orzamentos Participativos\nO Consello Comarcal de Esquerda Unida Compostela defende a necesidade de implementar prácticas participativas que vigoricen a democracia que agora temos, e dean maior capacidade de influencia á cidadanía, por exemplo, no día a día da súa cidade.\nPara o Consello Comarcal de EU é necesaria unha revolución democrática que so será posible apostando decididamente pola Democracia Participativa. Hai que levar a cabo o proceso de elaboración colectiva dun novo Regulamento de Participación Cidadá, que, por exemplo, debería dispor de aspectos como:\nUnha carta de dereitos das veciñas e veciños, tales como, o dereito de petición, de intervención nas sesións públicas, de consulta ou referendo e o dereito á información, ademais dos dereitos que a través da participación cidadá se decidan.\nPublicado por Esquerda Unida Compostela ás 12:21 No hay comentarios:\nPara a Área de Mulleres de Esquerda Unida Compostela asistimos a un dos momentos históricos de maior ataque aos dereitos das mulleres. A dereita ataca as bases da democracia, como a aspiración a que temos dereito todas as persoas a da liberdade, a autonomía persoal, o acceso aos recursos e a igualdade entre todos os seres humanos.\nEsta grave regresión manifestase de modo categórico respecto aos dereitos humanos das mulleres, froito das posicións máis retrógradas do sistema patriarcal, que, coa escusa da crise económica, viu as posibilidades abertas para destruír o acadado.\nPublicado por Esquerda Unida Compostela ás 11:04 No hay comentarios:\nPetición dimisión sete concelleiros e concelleiras imputados por prevaricación\nO CONSELLO COMARCAL DE ESQUERDA UNIDA COMPOSTELA, DENDE O RESPECTO Á PRESUNCIÓN DE INOCENCIA, ESIXE A DIMISIÓN INMEDIATA DOS SETE EDÍS IMPUTADOS POR PREVARICACIÓN AO APROBAR O PAGO DO AVOGADO A ADRIÁN VARELA.\nO CONSELLO COMARCAL DE EU COMPOSTELA DEMANDA A NÚÑEZ FEIJOO QUE ASUMA A SÚA RESPONSABILIDADE E GARANTA A GOBERNABILIDADE DA CIDADE.\nO Consello Comarcal de Esquerda Unida Compostela pide a dimisión inmediata dos sete concelleiros e concelleiras imputados por prevaricación e aos que se lles vai abrir xuízo oral.\nComo xa expuxeramos o pasado 29 de xuño, era unha barbaridade, nova mostra da decrepitude ética do Partido Popular, que se aprobara que as concelleiras e concelleiros, imputados por presuntos delitos de corrupción política, poidan acollerse a que sexan as veciñas e veciños cos seus impostos as que paguen a súa defensa.\nPero tal e como están a mostrar os acontecemento, esta medida, non so é inmoral, se non que según a propia xustiza hai indicios para que ademais sexa ilegal. O Concello non pode seguir así, é máis que evidente que o inepto equipo de goberno do Partido Popular é incapaz de gobernar a cidade.\nPublicado por Esquerda Unida Compostela ás 18:32 No hay comentarios:


Me consumes, Manolo\nOurense: Me consumes, Manolo\nOdomingo de fai unha semana, en Vigo, naquel Vigo da reconversión, o cartaz da marcha tiña algo máis de esperanza e menos de tiracoios: «Para transformar a vida das Mulleres. Folga de Coidados, Laboral e de Consumo». No fondo, unha reconversión non é mais que un apaño para ir tirando, a cinta illante coa que se arranxa todo nunha fábrica; porén unha transformación é comezar cunha liña nova que se actualiza por si.\nEste tempo é chegado, é transversal, é imparábel. O 82 % da poboación española cre que hai motivos para a folga, según un inquérito de Metroscopia. Non o crían así os partidos neoliberais e conservadores, que o vén como un ataque á súa liña de flotación. Os neoliberais incluso falan dunha folga a xaponesa -eu ese día traballo máis-, non saben o que din. En Xapón, traballar máis nunha folga, implica aumentar o stock dos almacéns, ter mercancia sen vender, é dicir, perder máis cartos que non faenando. ¿Que hai máis conservador que manter unha fenda salarial, unha alta temporalidade, e unhas altas dose de traballos a media xornada? A tradición de que o home esté por riba da muller mantense. Chegou o 8 de Marzo, e chegou coa verba que levaban nas rodas de prensa, o desborde. Cando borda o leite do cazo, por un segundo non sabes ben que facer, quedas pampo mirando como sube e rapidamente retíralo do lume. Este desborde das expectativas xenera a euforía que fai pendurar os cartaces feitos para este 8M na parede, evitando que rematen no lixo do cartón. No caso de Ourense, volveu a concelleira a mirar para o cazo, e non para o leite que bordaba. Xa lle aconteceu o ano pasado. Coido que non esta disposta para mirar pola súa área. «É que me consumes, Manolo», é a letania coa que Concha lle responde a Manolo nas parodias do LandRober. Unha grande verdade na postila. Os Manolos van consumindo ate o óso a vida das Conchas, elas miran polos fillas, polos netos, polos pais, polos sogros, e aínda por riba buscan un salario. Manolo, ben comido e ben durmido, aguántache moito sen traballar. Pero Concha dende este 8 de Marzo vai ser imparábel, e Manolo vai ter que mirar pola leite do cazo.\nOurense ciudad Consumo Vigo ciudad


Kareem Abdul-Jabbar - Wikipedia, a enciclopedia libre\nKareem Abdul-Jabbar (en árabe: كريم عبد الجبار Karīm ‘Abd al-Jabbār), nado co nome de Ferdinand Lewis Alcindor, Jr. en Harlem (Nova York) o 16 de abril de 1947, é un antigo xogador de baloncesto estadounidense que militou en Milwaukee Bucks e Los Angeles Lakers da NBA dende 1969 até 1989. Era coñecido como Lew Alcindor antes de que trocase o seu nome a finais de 1971, varios anos despois de converterse ao islam, ao que chegou despois de ler unha autobiografía de Malcolm X.\n16 de abril de 1947 (75 anos)\n1969 / Rolda: 1 / Elección: 1\nPuntos 38 387 (24,6 pp)\nRebotes 17 440 (11,2 pp)\nTapóns 3 189 (2,6 pp)\n6× Campión NBA (71, 80, 82, 85, 87, 88)\n2× Campión NBA (09, 10) como adestrador asistente\n6× MVP NBA (71, 72, 74, 76, 77, 80)\n2× MVP Final NBA (71, 85)\n19× NBA All-Star (1970-1977, 79-89)\nRookie do ano da NBA (1970)\n3× Campión NCAA (67, 68, 69)\n#33 Retirado por Milwaukee Bucks\n#33 Retirado por Los Angeles Lakers\nAbdul-Jabbar deixou o baloncesto á idade de 42 anos como o máximo anotador e taponador da historia da NBA, ademais de posuír a marca de máis MVP da Tempada con seis e ser o xogador que máis All-Star Game disputou. A súa lista de logros persoais e colectivos é talvez a máis impresionante na historia da liga: Rookie do ano da NBA, campión da NBA en sete ocasións, seis como xogador cos Bucks e Lakers e unha como adestrador asistente dos Lakers, dúas veces MVP das Finais da NBA, 19 veces All-Star e dúas veces máximo anotador da liga, entre outros moitos. Tamén posúe 8 marcas de playoffs e 7 de All-Star.\nA pesar do seu incrible éxito na pista, non foi até o ocaso da súa carreira que Abdul-Jabbar gañou por fin o afecto dos afeccionados ao baloncesto. Foi un home reservado que evitaba á prensa e que ás veces parecía distante. "Son o peor entre os mozos malos", dixo unha vez á revista The Sporting News. Durante a tempada 1988-89, a súa última en activo, Abdul-Jabbar foi honrado en cada cancha da liga.\n1.2.1 O Partido do Século\n1.2.2 Marcas universitarias\n1.3.2.1 1975-1979: Esquecendo a Chamberlain\n1.3.2.2 1979-1985: Magic e o Showtime\n1.3.2.3 1985-1989: Os seus últimos anos\n4 Estadísticas e Palmarés\n5 Carreira de actor\nAbdul-Jabbar naceu como Ferdinand Lewis Alcindor Jr. en Nova York, dous anos despois de terminar a Segunda Guerra Mundial. Era o único fillo dunha protectora nai, Cora, e un estrito pai, Ferdinand. Ao nacer pesou case 6 quilos e medía 57 centímetros. A estatura dos seus pais non facía prever o crecemento do mozo Lew (medían 1,91 e 1,78 metros respectivamente). Con 9 anos xa medía 1,75 e aos 14 creceu até os 2,03 metros, polo que xa podía machucar a canastra. Creceu cunha educación católica e conseguiu os seus primeiros éxitos co seu instituto. Era de longo o mozo máis alto da súa clase en Harlem, polo que era visto como un tipo raro entre os seus compañeiros de colexio. Tras dominar o baloncesto escolar de Nova York no agora defunto Power Memorial, co que conseguiu tres campionatos consecutivos, 71 vitorias seguidas e unha marca global de 96-6, anotando 2.067 puntos e capturando 2.002 rebotes (ambos os récords do estado de Nova York), enrolouse en UCLA onde xogou para os Bruins de John Wooden.\nAlcindor sinxelamente dominou todas as clasificacións universitarias. Tras pasar en branco a súa primeira tempada debido a que as regras da NCAA impedían a un xogador de primeiro ano participar no equipo universitario, foi seleccionado como Xogador do Ano en 1967 e 1969 polas revistas The Sporting News, United Press International, Associated Press e a Asociación de Escritores de Baloncesto dos Estados Unidos. Tamén foi nomeado All-American e MVP do Torneo da NCAA nos anos 1967, 1968 e 1969. Foi o primeiro gañador do prestixioso Naismith College Player of the Year en 1969, que a partir dese ano distinguiu ao mellor xogador universitario do ano. Con Alcindor tomando o mando da zona, Wooden e UCLA conseguiron este tres títulos nacionais. Tal foi a súa influencia no baloncesto universitario que mesmo os mates foron prohibidos no baloncesto universitario a partir de 1967. Durante o seu paso por UCLA graduouse en Historia e desta etapa universitaria provén un dos seus trazos máis característicos. Durante un partido con UCLA sufriu unha lesión na córnea esquerda que lle levou a usar as súas características lentes ao longo da súa carreira. Nas súas tres tempadas terminou cunha media de 26,4 puntos e 15,5 rebotes, cunha porcentaxe de tiro do 64%.\nO Partido do SéculoEditar\nO 20 de xaneiro de 1968, Alcindor e os seus Bruins enfrontáronse aos Houston Cougars, nun partido da fase regular do campionato da NCAA. O Houston Astrodome albergou a cifra récord de 52.693 espectadores, sendo ademais o primeiro partido de fase regular universitario televisado para toda a nación en horario de máxima audiencia. Elvin Hayes, dos Cougars, anotou 39 puntos e capturou 15 rebotes, mentres que Alcindor quedou en tan só 15 puntos. Houston gañou 71-69, rompendo unha serie de 47 partidos invictos do equipo californiano. Foi denominado na época O Partido do Século. Hayes e Alcindor volverían verse as caras na Final Four de 1968, onde esta vez foron os Bruins os que gañaron 101-69.\nA día de hoxe, Abdul-Jabbar aínda mantén un gran número de marcas en UCLA:\nMaior media de anotación nunha carreira: 26,4\nMáis tiros de campo nunha carreira: 943\nMáis puntos nunha tempada: 870 (1967)\nMellor media de puntos nunha tempada: 29,0 (1967)\nMáis tiros de campo nunha tempada: 346 (1967)\nMáis tiros libres tentados nunha tempada: 274 (1967)\nMáis puntos nun partido: 61 (vs. Washington State, 25/2/67)\nMáis tiros de campo nun partido: 26 (vs. Washington State, 25/2/67)\nLew Alcindor (Abdul-Jabbar) con UCLA.\nMilwaukee Bucks estaba só na súa segunda tempada na liga cando elixiron a Alcindor como primeira elección do Draft da NBA en 1969 (a primeira tempada dos Bucks fora para esquecer, cunha marca de 27-55 e logrando a primeira selección do draft nun sorteo a cara ou cruz con Phoenix Suns). Era o momento de que un novo pivote dominase a liga. Bill Russell acababa de abandonar Boston Celtics, e Wilt Chamberlain, aínda que en activo, tiña case 35 anos. Os Harlem Globetrotters ofrecéronlle un contrato dun millón de dólares para que se unise a eles, pero declinou a oferta e enrolouse cos Bucks. Con Alcindor a bordo, na tempada 1969-70, os Bucks acadaron a segunda praza da Conferencia Leste cunha marca de 56-26. Alcindor tivo un impacto estelar inmediato na liga, terminando segundo entre os anotadores con 28,8 puntos por partido e terceiro en rebotes con 14,5. Ese ano gañou con comodidade o premio de Rookie do Ano. Durante a postemporada os Bucks conseguiron o seu billete cara ao título; a base-escolta de 31 anos Oscar Robertson chegou procedente de Cincinnati Royals. Co apoio de Bobby Dandridge, Jon McGlocklin, Greg Smith, e o mozo Lucius Allen, Milwaukee logrou unha marca de 66 vitorias en 1970-71, marca da franquía, incluíndo unha marca de vinte vitorias consecutivas. Alcindor gañou o seu primeiro premio de MVP da Tempada e o seu primeiro título de máximo anotador con 31,7 puntos por partido mentres terminaba cuarto en rebotes con 16. Milwaukee conseguiu un 12-2 en playoff e varreu aos Baltimore Bullets nas segundas finais da NBA na historia que terminaban cun 4-0. Alcindor foi nomeado tamén MVP das Finais.\nAntes da tempada 1971-72, Alcindor converteuse do catolicismo ao islam e adoptou o nome de Kareem Abdul-Jabbar, que significa "nobre e poderoso servente". Foi convertido por Khalifah Hamaas Abdul Khaalis, antigo líder da Nación do Islam. Detalla o proceso da súa conversión na súa autobiografía "Giant Steps" (Pasos de Xigante). En 1971-72 repetiu como máximo anotador (34,8 puntos) e MVP da NBA, e os Bucks repetiron como líderes de división por segunda vez no que serían catro anos consecutivos. En 1973-74 Abdul-Jabbar gañou o seu terceiro premio MVP no seu quinto ano na liga e colocouse entre os cinco mellores en catro categorías: anotación (27,0 puntos, terceiro), rebote (14,5 rebotes, cuarto), tapóns (283, segundo) e porcentaxe de tiro de campo (.539, segundo). Milwaukee volveu ás Finais da NBA en 1974 pero caeu contra Boston Celtics (hai que lembrar que en 1974 Milwaukee pertencía á Conferencia Oeste), que estaban liderados polo pivote Dave Cowens e un grupo de xogadores na liña exterior que demostraron ser demasiado rápidos para o veterano Robertson, xa con 35 anos. "Big O" (alcume de Oscar Robertson) retirouse tras os playoffs, concluíndo a racha de vitorias de división dos Bucks. O equipo caeu ao último lugar en 1974-75 cunha marca de 38-44.\nA pesar do seu fenomenal éxito en Milwaukee, Abdul-Jabbar era infeliz en parte debido á carencia de xente que compartise as súas crenzas culturais e relixiosas e por isto pediu o seu traspaso. Requiriu que se lle traspasase a New York Knicks ou Los Angeles Lakers, e o Director de Operacións dos Bucks, Wayne Embry, cumpriu enviando a Abdul-Jabbar e Walt Wesley aos Lakers en 1975 por Junior Bridgeman, Dave Meyers, Elmore Smith, e Brian Winters. A segunda dinastía Abdul-Jabbar estaba a empezar a tomar forma.\n1975-1979: Esquecendo a ChamberlainEditar\nWilt Chamberlain retirouse dous anos antes, feito que axuda a explicar a marca de 30-52 dos Lakers e o seu último lugar na tempada 1974-75. Abdul-Jabbar axudou traendo dez vitorias máis na súa primeira tempada nos Ánxeles. A súa contribución foi de 27,7 puntos e 16,9 rebotes por partido gañando de novo o título de MVP da Tempada, o cuarto en sete anos na liga. A seguinte tempada Jerry West foi elixido como adestrador dos Lakers, e guiou ao equipo ao primeiro posto da liga cunha marca de 53-29. Abdul-Jabbar (26,2 puntos, 13,3 rebotes, 57,9% de porcentaxe de tiro de campo, 261 tapóns) foi nomeado MVP da Tempada por quinta vez en oito anos, igualando a marca da lenda dos Celtics Bill Russell. Pero os Lakers foron varridos nas Finais de Conferencia polos que serían campións, Portland Trail Blazers, quen tiñan a outro temible home alto en Bill Walton. A pesar dos esforzos de Abdul-Jabbar, os Lakers terminaron a campaña en metade da división nos dous seguintes anos. Continuou contribuíndo con grandes números, aínda que se perdeu 20 partidos en 1977-78 tras romper unha man nunha pelexa co novato dos Bucks Kent Benson no primeiro partido da tempada. Os mozos Jamaal Wilkes e Norm Nixon parecían prometedores, pero Los Angeles, no entanto, seguían sumidos na mediocridade.\n1979-1985: Magic e o ShowtimeEditar\nAbdul-Jabbar en 2006.\nEn 1979, usando a primeira elección do draft obtida de Utah Jazz, os Lakers seleccionaron un base de 2,06 metros chamado Earvin "Magic" Johnson da Universidade de Michigan State. A chegada de Johnson marcou o inicio dunha década que traería a Abdul-Jabbar cinco campionatos máis. Cun espectacular contraataque que foi coñecido como "Showtime" (tempo de espectáculo), os Lakers gañaron nove títulos de división nos últimos dez anos da carreira de Abdul-Jabbar.\nNa primeira tempada de Johnson cos Lakers gañaron 60 partidos, e só perderon 4 dos 16 enfrontamentos da postemporada no seu camiño cara ao título de campións da NBA en 1980. Nun momento que uniría ás dúas superestrellas para sempre, Johnson xogou como pivote debido á lesión de Abdul-Jabbar no sexto partido das Finais da NBA contra Philadelphia 76ers. Abdul-Jabbar torceuse gravemente o seu nocello no quinto partido tras anotar 40 puntos e axudar aos Lakers a tomar a dianteira na serie. O pivote de 33 anos non puido xogar no sexto partido, polo que o novato de 20 anos tomou o posto de Jabbar e completou un fabuloso partido con 42 puntos, 15 rebotes e 7 asistencias, levando aos Lakers á vitoria por 123-107 e ao campionato. Na tempada, Abdul-Jabbar (24,8 puntos, 10,8 rebotes) cimentou aínda máis o seu lugar na historia conseguindo o seu sexto premio de MVP.\nAbdul-Jabbar continuou promediando polo menos 20 puntos durante o seguintes seis tempadas. A súa media de rebotes caeu a entre 6 e 8 cando os anos de loitar pola posición de rebote empezaron a pasar factura. A pesar disto mantívose nunha notable forma, mesmo a finais da trintena, e era capaz de xogar 32-35 minutos por partido a unha idade na que a maioría de xogadores están retirados. "É o atleta máis fantástico do deporte", dixo Magic Johnson ao escritor Gary Smith. Nos anos finais da súa carreira o programa de traballo de Abdul-Jabbar fíxose máis importante se cabe. Practicou ioga e artes marciais para manter os seus brazos e pernas fortes e áxiles, e meditaba antes de cada partido para reducir a tensión. Como curiosidade apuntar que o seu mestre en artes marciais foi nada menos que Bruce Lee e participou xunto a el na película Game of Death ("Xogo Mortal") no que sería o seu papel máis importante no cinema.\nO 5 de abril de 1984, nun partido contra Utah Jazz xogado en Las Vegas, Abdul-Jabbar tivo talvez o seu momento máis glorioso. Recollendo un pase de Magic Johnson, Abdul-Jabbar virouse e lanzou o seu "sky-hook" cara ao aro. O tiro atopou a rede, dando a Abdul-Jabbar o seu punto número 31.420 na súa carreira, o que lle permitía superar a Wilt Chamberlain como o máximo anotador de tódolos tempos na NBA. Os Lakers alcanzaron as Finais da NBA oito veces no dez tempadas entre 1979-80 e 1988-89. Gañaron cinco títulos, derrotando a Boston e Philadelphia dúas veces a cada un e unha vez a Detroit Pistons. As series de 1985 contra Boston foron talvez as máis satisfactorias para Abdul-Jabbar. Á idade de 38 anos moitos observadores pensaban que o pivote máis veterano da liga estaba acabado. No primeiro partido parecía que isto fose así, dado que Abdul-Jabbar só conseguiu 12 puntos e 3 rebotes no seu enfrontamento con Robert Parish. Os Celtics esnaquizaron aos Lakers vencendo por 148-114 no que se coñecería como "a Masacre do Memorial Day". Durante os dous días seguintes Abdul-Jabbar pasou horas mirando o vídeo do partido e tomando parte en sesións de adestramento maratonianas que incluían unha hora de series de sprint. Os reiterados intentos do adestrador Pat Riley para persuadir a Abdul-Jabbar de que tomase un descanso foron en balde.\nNo segundo partido, Abdul-Jabbar conseguiu 30 puntos, 17 rebotes, 8 asistencias e 3 tapóns na vitoria por 109-102 dos Lakers. Los Angeles gañaron aquela serie en seis partidos. Nas catro vitorias dos Lakers Abdul-Jabbar promedió 30,2 puntos, 11,3 rebotes, 6,5 asistencias e 2 tapóns. Nunha memorable secuencia Abdul-Jabbar capturou un rebote, botou o balón ao longo de todo o campo e anotou un "sky-hook". Inclusó lanzouse en ferro a por un balón perdido. "O que viches", dixo Riley a Sports Illustrated, "era paixón". Abdul-Jabbar foi nomeado MVP das Finais. Jabbar dixo que o campionato de 1985 posiblemente sexa o máis doce do seis que gañou. Gañouse na pista do Boston Garden e acabou con tódalas pantasmas do campo dos Celtics, o equipou que derrotou aos Lakers xusto o ano anterior e moitas outras veces durante o reinado de Russell.\n1985-1989: Os seus últimos anosEditar\nNa tempada 1986-87 os Lakers gañaron de novo a Boston nas Finais da NBA. Aínda que Abdul-Jabbar xogou de forma aceptable, o MVP e estrela das series foi Magic Johnson. Durante a tempada regular Abdul-Jabbar caeu por baixo dos 20 puntos por partido (17,5) por primeira vez na súa carreira. Á idade de 40 anos asinou un contrato para xogar dous anos máis. O seguinte ano coa vitoria dos Lakers sobre os Pistons fíxoos o primeiro equipo dende os Celtics de 1968-69 en repetir como campións da NBA. En 1988-89, a última tempada de Abdul-Jabbar, os Lakers volveron ás finais repetindo contra os Pistons. Abdul-Jabbar logrou as súas mellores marcas do ano no terceiro partido da serie con 24 puntos e 13 rebotes, pero con Johnson e Byron Scott con lesións de tendón, Los Angeles foron varridos. No seu último partido Abdul-Jabbar conseguiu 7 puntos e 3 rebotes. Durante a tempada regular a súa porcentaxe de tiro baixou do 50% por primeira vez na súa carreira (47,5%) e tivo a media anotación máis baixa da súa carreira con 10,1 puntos.\nA retirada de Abdul-Jabbar marca o final dunha era na NBA. Deixou as pistas como o máximo anotador de todos os tempos, o cal posiblemente nunca sexa excedido, con 38.387 puntos (24,6 por partido), 17.440 rebotes (11,2 por partido), 3.189 tapóns, e unha porcentaxe de tiro de campo de 55,9 para unha carreira que se prolongou durante 20 anos e 1.560 partidos. Conseguiu dobres figuras en 787 partidos consecutivos. Anos máis tarde da súa retirada, Abdul-Jabbar dixo ao Orange County Register: "os 80 compensáronme de tódolos abusos que sufrín nos 70. Sobrevivín a tódolos meus críticos. No momento da miña retirada, todo o mundo víame como unha venerable institución. As cousas cambian".\nAbdul-Jabbar foi moi coñecido por un lanzamento a canastra único, denominado "Sky Hook" ("gancho dende o ceo") no cal aproveitaba toda a súa estatura e envergadura para sacar o balón co brazo completamente estirado perpendicular á canastra, lanzamento que se producía practicamente de arriba a abaixo, sendo por este motivo case imposible de taponar. En toda a súa carreira foron moi poucos os xogadores en logralo, entre os que se atopan dúas grandes lendas como Wilt Chamberlain ou Hakeem Olajuwon. Este lanzamento contribuíu de maneira decisiva a que a súa porcentaxe de lanzamentos anotados fóra do 55,9%, o noveno máis alto da historia da NBA.\nAprendeu o movemento xa no colexio, no quinto grao, e segundo el mesmo dicía, era o único lanzamento que podía realizar sen ser golpeado na cara. Anos máis tarde o seu compañeiro de equipo Magic Johnson comezou a imitarlle, cun lanzamento que se popularizou co nome de Baby Hook ou Junior Sky Hook.\nDende a súa retirada, Abdul-Jabbar traballou en temas de entretemento, servindo como "embaixador do baloncesto", traballando en distintas facetas como adestrador e comentarista así como axudando na loita contra a fame e o analfabetismo. En 1995 Abdul-Jabbar foi elixido para formar parte do Naismith Memorial Basketball Hall of Fame (Salón da Fama do Baloncesto).\nA pesar do interese por adestrar de Abdul-Jabbar dende a súa retirada e dada a fama e influencia que conseguira ao longo da súa carreira, parecía que lle choverían as ofertas. Con todo, tamén se gañou a reputación de introvertido e hosco, rexeitando en ocasións facer declaracións á prensa. Esta actitude, como recoñece o mesmo Abdul-Jabbar, pode ser a causa da falta de oportunidades que se lle presentaron até o momento, actuando só como observador, pequenas tarefas como asistente e adestrador en ligas menores. Traballou con Los Angeles Clippers e Seattle SuperSonics como asistente para axudar no desenvolvemento dos pivotes Michael Olowokandi e Jerome James. En 2002 levou ao campionato da USBL a Oklahoma Storm, pero ao seguinte ano non conseguiu o posto de adestrador da Universidade de Columbia ao que optaba. Tras este errado intento traballou como observador para os Knicks e o 2 de setembro de 2005 volveu aos Lakers para traballar xunto a Phil Jackson no desenvolvemento do pivote Andrew Bynum. O 10 de novembro de 2009, Abdul-Jabbar anunciou padecer unha forma rara de leucemia, atopándose baixo tratamento para superar a enfermidade.\nEstadísticas e PalmarésEditar\nPartidos Xogados - 1.560 (2º na historia da NBA)\nPorcentaxe de tiro de campo % - 55,9 (8º na historia da NBA)\nTres puntos % - 5,6 (só anotou unha tripla en toda a súa carreira)\nRebotes - 17.440 (3º na historia da NBA)\nRebotes por partido - 11,2 (empatado no 24º posto da historia da NBA)\nAsistencias - 5.660 (31º na historia da NBA)\nRoubos - 1.160\nRoubos por partido - 0,74\nTapóns - 3.189 (3º na historia da NBA) (os tapóns non aparecen na estatística oficial da NBA até a 1973-74)\nTapóns por partido - 2,57\nPuntos por partido - 24,6 (12º máis alto)\nOstenta as marcas da NBA en:\nMáis puntos na historia da NBA - 38.387\nMáis minutos xogados - 57.446\nMáis tiros de campo convertidos - 15.837\nMáis tiros de campo tentados (28.307)\nÉ, tras Robert Horry (239), o 2º que máis partidos de playoff xogou (237)\nCarreira de actorEditar\nO xogar nos Ánxeles facilitoulle o probar como actor. Abdul-Jabbar fixo o seu debut na gran pantalla na película Game of Death xunto con Bruce Lee, participando na rodaxe orixinal de Bruce Lee en 1973 antes da súa morte; e estreada en cinemas en 1978; nesta película, Kereem e Bruce enfróntanse no combate máis famoso da película. En 1980 apareceu como Roger Murdock en Airplane!, onde Jabbar ten unha escena memorable falando cun neno que realmente o recoñeceu como o xogador dos Lakers. Jabbar coméntalle que el é Roger Murdock, o piloto do avión, pero o raparigo segue insistindo que é "o mellor" pero que segundo o seu pai "non traballa moito en defensa e nunca o tenta, excepto en playoffs". Isto fai que o personaxe interpretado por Abdul-Jabbar se enfurezca e agarre ao mozo gritándolle "ouvín esa merda desde que estou en UCLA!" e referíndose ao pai do raparigo "dille que tente levar a Walton e Lanier durante 48 minutos arriba e abaixo da pista".\nJabbar apareceu en numerosas series de televisión e películas, como son as películas Fletch!, BASEketball e Slam Dunk Ernest, as series Diff'rent Strokes, Full House, O Príncipe de Bel-Air e Scrubs. Fixo un cameo en 1994 no filme de Mick Garris Apocalipsis baseada nunha novela de Stephen King. Tamén foi o coproductor executivo da película The Vernon Johns Story de 1994.\nAbdul-Jabbar asinando libros.\nAbdul-Jabbar é tamén un autor de best-séllers, o último dos seus libros foi Brothers In Arms: The Epic Story of the 761st Tank Battalion, WWII's Forgotten Heroes, co-escrito con Anthony Walton. É a historia do Batallón 761 dos Estados Unidos, unha unidade composta completamente por negros que serviron en Europa na Segunda Guerra Mundial.\nGiant Steps con Peter Knobler (1987)\nBlack Profiles in Courage: A Legacy of African-American Achievement con Alan Steinberg (1996)\nA Season on the Reservation: My Soujourn with the White Mountain Apaches con Stephen Singular (2000)\n↑ 1,0 1,1 "Kareem Abdul Jabbar Biography". Arquivado dende o orixinal o 21 de xaneiro de 2010. Consultado o 20 de marzo de 2010.\n↑ 2,0 2,1 2,2 "Mr. Basketball and much more, Kareem Abdul-Jabbar!". Arquivado dende o orixinal o 27 de outubro de 2006. Consultado o 20 de marzo de 2010.\n↑ "Lew's Still Loose". Arquivado dende o orixinal o 12 de marzo de 2007. Consultado o 20 de marzo de 2010.\n↑ Estatísticas de Kareem Abdul Jabbar\n↑ "University Of Houston Athletics - Basketball Tradition". Arquivado dende o orixinal o 08 de decembro de 2008. Consultado o 20 de marzo de 2010.\n↑ 6,0 6,1 "Kareem Abdul-Jabbar Biography". Arquivado dende o orixinal o 11 de febreiro de 2009. Consultado o 20 de marzo de 2010.\n↑ 1969-70 NBA Season Summary\n↑ "Postseason Awards - 1969-70". Arquivado dende o orixinal o 15 de xaneiro de 2009. Consultado o 20 de marzo de 2010.\n↑ "Postseason Awards - 1970-71". Arquivado dende o orixinal o 15 de xaneiro de 2009. Consultado o 20 de marzo de 2010.\n↑ 10,0 10,1 1974-75 NBA Season Summary\n↑ "Say It Ain't So Milwaukee Bucks". Arquivado dende o orixinal o 04 de novembro de 2012. Consultado o 20 de marzo de 2010.\n↑ "Postseason Awards - 1975-76". Arquivado dende o orixinal o 15 de xaneiro de 2009. Consultado o 20 de marzo de 2010.\n↑ Vídeo resumen do Showtime dos Lakers\n↑ "Magic Johnson Bio". Arquivado dende o orixinal o 23 de xuño de 2008. Consultado o 20 de marzo de 2010.\n↑ NBA 1983-84 Season Montage - Pride and Passion 1/2\n↑ "Kareem, Lakers Conquer the Celtic Mystique". Arquivado dende o orixinal o 02 de marzo de 2008. Consultado o 20 de marzo de 2010.\n↑ All Time Greatest NBA Players. Kareem Abdul-Jabbar\n↑ "Foto de Kareem lanzando un Sky Hook". Arquivado dende o orixinal o 16 de agosto de 2016. Consultado o 20 de marzo de 2010.\n↑ "Career Leaders and Records for Field Goal %". Arquivado dende o orixinal o 21 de decembro de 2007. Consultado o 20 de marzo de 2010.\n↑ "Talking with Kareem Abdul-Jabbar". Arquivado dende o orixinal o 15 de setembro de 2018. Consultado o 20 de marzo de 2010.\n↑ "Kareem's page @ the Basketball Hall of Fame Páxina de Kareem na web do Basketball Hall of Fame". Arquivado dende o orixinal o 20 de xullo de 2006. Consultado o 20 de marzo de 2010.\n↑ "Abdul-Jabbar being treated for leukemia, remains optimistic". Arquivado dende o orixinal o 13 de novembro de 2009. Consultado o 20 de marzo de 2010.\n↑ Game of Death\n↑ Frases memorables da película Airplane!\nBiografía de Kareem Abdul-Jabbar en nba.com/history\nPerfil de Abdul-Jabbar en nba.com\nEstatísticas de Kareem Abdul-Jabbar\nPerfil de Kareem Abdul Jabbar na web do Basketball Hall of Fame\nVídeo resumo da carreira de Abdul-Jabbar, con algunha imaxe da súa filmografía\nTraído desde «https://gl.wikipedia.org/w/index.php?title=Kareem_Abdul-Jabbar&oldid=6044732»\nÚltima edición o 15 de abril de 2022 ás 18:39\nA última edición desta páxina foi o 15 de abril de 2022 ás 18:39.


Wondershare UniConverter: Recorte, conversión, compresión e optimización de vídeos masivos | Martech Zone\nVenres 19 de novembro de 2021 Venres 19 de novembro de 2021 Douglas Karr\nComo os comerciantes traballan con decenas de estándares de vídeo: desde tipos de ficheiros para diferentes navegadores, dimensións para diferentes canles e compresión para unha transmisión óptima, traballar a través dunha plataforma de edición de vídeo para producir os ficheiros necesarios pode ser insoportable. O mellor e máis económico produto co que traballei para facelo é Wondershare UniConverter.\nComo exemplo, a miña empresa está implantando un ShopifyPlus Tenda para un cliente de moda agora mesmo e tivemos que incluír un pequeno vídeo de cada produto no seu sitio. O vídeo en bruto foi fantástico, pero necesitabamos redimensionar, comprimir e converter os vídeos a formato MP4 para que se cargasen rapidamente en Shopify. Con centos de vídeos, iso levaría días empregando unha ferramenta de edición... pero con Wondershare UniConverter, puiden configurar a cola e sacar todos os ficheiros de vídeo necesarios nun só paso!\nTamén utilicei esta plataforma para converter e emitir os tipos de ficheiros de vídeo de fondo axeitados necesarios para cada tipo de navegador, incluído MP4, WebM e OGG.\nNon obstante, a lista de funcións incluídas con Wondershare vai máis aló destas tarefas. Co software, podes:\nConversión masiva de vídeos – Converte a e dende máis de 1,000 formatos, incluídos GIF animados (de vídeo ou imaxes).\nVídeos de compresión masiva - Reduce o tamaño do ficheiro dos teus vídeos ata un 90 % mantendo a calidade e resolución de saída.\nEdición masiva de vídeos - Recorta e recorta vídeos, engade subtítulos, engade marcas de auga, engade efectos, axusta a velocidade do vídeo, edita metadatos ou axusta o audio.\nCombinación masiva de vídeos – Combina varios vídeos nun só... Exemplo: Engade introducións ou outros en masa.\nGrava vídeo - Grava varias pantallas, usa a túa cámara web e alterna entradas de audio.\nReproducir vídeos – Reproduce HD, Full HD, 4k, 8k ou DVD co seu reprodutor de vídeo.\nDescargar vídeos en liña - Descarga listas de reprodución de vídeos enteiras, garda en calquera formato ou incluso converte a MP3.\nGravar vídeos – Gravar vídeos en DVD, gravar audio de DVD en CD, copiar DVD ou converter DVD en calquera saída.\nVisión xeral de Wondershare UniConverter\nWondershare UniConverter está dispoñible para Windows e Mac OSX. Aquí tes unha visión xeral do software:\nA plataforma tamén ten algunhas funcións opcionais de subscrición específicas para Mac OSX:\nEditor de marcas de auga: engade marcas de auga de texto ou imaxe ao teu vídeo\nEliminador de fondos: elimina fondos automaticamente usando intelixencia artificial (AI)\nEditor de subtítulos: crea e personaliza subtítulos (tamaño, fonte e cor).\nSmart Trimmer: recorta de forma intelixente os teus vídeos usando AI\nReformulación automática para Mac: reformula automaticamente os vídeos para cada plataforma.\nEditor de introducións ou outros: engade introducións ou outros de forma masiva aos teus vídeos\nCompre Wondershare UniConverter\nDivulgación: son fan da plataforma e estou usando a miña ligazón de afiliado para Wondershare UniConverter neste artigo.\ntags: Engade unha marca de auga de vídeo masivavídeos de compresión masivaconverter vídeos masivoseditar vídeos masivosfusión masiva de vídeosvídeo de introdución masivaxestión de vídeos masivosoutro vídeo masivomac osmac osxMacOSMOVMP4OSXuniconversorcompresión de vídeoconversión de vídeofusión de vídeoscaixa de ferramentas de vídeowebmWindowsEditor de video masivo de windowsmarabillasWondershare uniconverter


Expertos das fundacións Alzheimer Catalunya, Maria Wolff e Matia presentan na Coruña os seus modelos de atención centrada na persoa | AFACO - Asociación Familiares Enfermos de Alzheimer A Coruña\n«Tendemos a actuar de forma mecánica e rutineira e fronte a este comportamiento, a atención centrada na persoa proporciona ao individuo o máis axeitado para el en cada momento», sinalou Elena Fernández Gamarra, directora da Fundación Alzheimer Catalunya. Nunha sociedade na que as persoas con discapacidade, «a igualdade esquécese», Gamarra avogou por que se promova unha forma de actuar na que «as personas poidan seguir tomando as súas propias decisións». Precisamente, segundo insistiu Gamarra, para os pacientes afectados de demencia, «a cotidianeidade é o que dá sentido á súa vida».\nLa sede da Escola de Negocios de Afundación da Coruña acolleu, os días 9, 10 e 11 de zuño, un curso de verán organizado pola Universidade Menéndez Pelayo e AFACO, sobre atención centrada na persoa con Alzheimer. Durante este encontro monográfico, os docentes abordaron o modelo de atención que se presta en Alzheimer Catalunya, na Fundación Maria Wolff de Madrid e na Fundación Matia de Euskadi.\nPola súa banda, Rubén Muñiz, director de Investigación daa Fundación Maria Wolff, subliñou que os coidados centrados na persona constitúen «un modo de atención no que se debe ter en conta a opinión do paciente». Para iso, é necesario dotarse de «métodos» que permitan comprobar se os desexos manifestados polo paciente se corresponden realmente co «que quere e precisa». «Primeiro temos que pensar na persoa e despois na súa condición de paciente de Alzheimer», recalcou.\nPrecisamente para saber que lle convén á persoa enferma e que desexa, a Fundación Matia levou a cabo diversos estudos empíricos, que incluían seguimentos e entrevistas en profundidade a persoas con demencia e a organización de grupos de discusión e debate. «Buscabamos coñecer que é o importante para estas persoas», explicou Javier Yanguas, responsable de I+D da ONG vasca. Esa analise pormenorizada dos costumes permitiulles inferir que, unha persoa con Alzheimer, a consecución das rutinas diarias «a vive como un éxito». «Hábitos como mercar o pan ou dar un paseo son os que dan sentido á súa vida», indicou Yanguas.\nAlzheimer Catalunya Fundació é unha organización dirixida a informar, asesorar e acompañar ás persoas afectadas por unha demencia, aos seus familiares e aos profesionales do sector, axudándoos a afrontar e xestionar os cambios e as novas situacións que comporta a evolución da enfermidade.\nA Fundación Maria Wolff promove a investigación clínica nas demencias. Dende 1994, céntrase nas terapias non farmacolóxicas aplicadas en centros de día e residencias. O obxectivo da Fundación é facilitar aos pacientes, aos seus coidadores directos e a os profesionais que os atenden as mellores técnicas disponibles para mellorar a calidade de vida daas persoas con demencia.\nA Fundación Matia é unha ONG creada hai 134 ano e dedicada a acompañar ás persoas no seu proceso de envellecemento para mellorar o seu benestar, xerando coñecemento e servizos persoalizados que promovan a su autonomía e dignidade.


Biblioteca de Valiño. Cabo de Cruz: REAPERTURA DA NOSA BILIOTECA!!\nREAPERTURA DA NOSA BILIOTECA!!\nOLA DE NOVO A TODOS E A TODAS!!!\nEsta semana inauguramos a nosa biblioteca para o curso 2021-2022, abríndoa ao público.\nDicir que dende o verán ate agora, todos os mestres e mestras do centro estivemos traballando arreo para conseguir mellorar a nosa biblioteca, converténdoa nun espazo máis acolledor, organizado e funcional, adecuado a idade e características do noso alumnado.\nEsta primeira semana (do 8 ao 12 de novembro), o tempo na biblioteca destinouse a presentar aos nenos e nenas os novos espazos, así como as normas da biblioteca.\nTamén xogamos ao xogo "Libros perdidos", para axudar aos usuarios a desenvolverse axeitadamente na biblioteca. Para isto, primeiro explicámoslle aos nenos en nenas que significado teñen as etiquetas situadas no lombo dos libros (a información que nos aportan sobre o idioma, contido e ubicación na biblioteca) e vimos os diferentes espazos onde están colocados.\nLogo, seleccionáronse libros de diferentes temáticas e zonas da biblioteca, e repartíronse entre o alumnado, que tiña que buscar cal era o seu sitio. Cando atopaban o sitio, levantaban a man para que pudésemos comprobar se o fixeran ben.\nCURSO 2020-21 (36)\nDIA DA ILUSTRACIÓN (2)\nEQUIPO DE BIBLIOTECA (49)\nEQUIPO DE DINAMIZACIÓN DA LINGUA GALEGA (6)


Rogelio Martínez visita aos maiores que participan no programa xuntos polo Nadal na residencia tempo libre de Carballino | Creando Tu Provincia\nRogelio Martínez visita aos maiores que participan no programa xuntos polo Nadal na residencia tempo libre de Carballino.\nO programa “Xuntos polo Nadal” promovido pola Secretaría Xeral de Política Social da Consellería de Traballo e Benestar comeza a desenvolverse hoxe e ata o 2 de xaneiro na Residencia Tempo Libre do Carballiño (Ourense) e na de Panxón (Pontevedra). Convocouse, un ano máis, para que aquelas persoas que se atopen soas no Nadal podan pasar estas datas, entrañables e cun marcado carácter familiar, acompañadas doutras que se atopan na mesma situación.\nO delegado territorial da Xunta en Ourense, Rogelio Martínez, acompañado polo xefe territorial da Consellería de Traballo e Benestar, José Selas, achegouse ata a Residencia do Tempo Libre do Carballiño para visitar aos máis de 100 maiores procedentes das provincias da Lugo e Pontevedra que viven sos e que viñeron a este centro para pasar acompañados o Nadal, ao abeiro desta campaña.\nOs maiores pasarán un total de 11 días e 10 noites neste centro celebrando aquí as festas de Noiteboa, Nadal e Noitevella. O programa practicamente non ten ningún custo para o usuario. Os participantes cuns ingresos inferiores ao IPREM asisten de forma gratuíta a esta iniciativa e os resto de participantes colaboran co pagamento da estadía cunha achega de 50 euros. Alí, disporán de aloxamento en pensión completa, de actividades de animación sociocultural e contarán cunha póliza colectiva de seguros, ademais do referido transporte ata os puntos de chegada e partida.\nEntre as actividades nas que poden participar podemos destacar xogos populares, karaoke, bailes de salón, ximnasia e visitas guiadas pola zona.\nPara a selección dos participantes deuse prioridade aos que realmente viven sos e non teñen con quen pasar estas datas; teñan un menor nivel de ingresos económicos; non participaran neste ano en ningunha quenda do programa de Benestar en balnearios nin en pasadas edicións do programa Xuntos polo Nadal; e, por último, tiveron preferencia as persoas con máis idade.\nEtiquetas: participanprograma xuntos polo Nadalresidencia tempo libre de CarballinoRogelio Martínezvisita aos maiores\nSiguiente historia Temas económicos cierran el enfrentamiento en el pleno extraordinario de O Barco\nHistoria previa Pazolandia, o maior parque de atraccións estacional de Galicia, abre as súas portas o vindeiro día 26 no “Paco Paz”


Nel giardino, una notte, seduta - MEMORIA - Sermos Galiza - Diario de intereses galegos\nCURROS TRADUCIDO PARA O ITALIANO NOS ANOS 30\nNel giardino, una notte, seduta\nXoán Costa 07 xuño 2019 11:45 h.\nFaro Villalbés foi un xornal quincenal e de ideario republicano. Publicouse en dúas etapas: a primeira entre o vinte e dous de xaneiro de 1932 e o trinta e un de decembro de 1934. O periódico foi sempre defensor da autonomía de Galiza, mais cunha clara estratexia de subordinación ao sector republicano liderado por Casares Quiroga. Publicábase en español con algunha colaboración en galego, case sempre de Carmiña Prieto Rouco, muller que animou moitas veladas teatrais e literarias en Vilalba e que tamén escrebeu en español, entre outras cousas poemas laudatorios de Franco e dos mariños do Baleares.\nxoán costa Curros Enríquez Faro Villalbés\nNo seu número cuarenta e seis, de doce de marzo de 1934, apareceu publicada unha versión para italiano da Cántiga de Curros traducida por Guido Batelli e que fora previamente publicada no número cento e dezanove, novembro de 1933, da revista Nós.\nNon nos consta que, alén de Nós e Faro Villalbés, o poema de Curros fose publicado noutros xornais. Tampouco sabemos as motivacións de Faro Villalbés para publicar a versión en italiano pois non hai ningunha aclaración da razón desa tradución.\nGuido Battelli naceu en Sarzana, na rexión de Xénova, en 1869. En abril de 1930 é contratado para impartir docencia da disciplina de Historia da Literatura Italiana na Faculdade de Letras da Universidade de Coimbra. Axiña entra en contacto con Florbela Espanca, tornándose responsábel pola tradución para italiano de grande parte da obra da poeta. Tamén aquí lle chegou o interese polo galego.\nBatelli deu a coñecer en Italia diversos autores galegos, especialmente a través de dous xornais: Stampa de Turín e Il Corriere de la Sera de Milán. Os críticos das súas versións afirman que era un bon tradutor mais un mal poeta, polo que os textos traducidos estaban lonxe da forza expresiva dos orixinais.


FADEMGA - Plena inclusión - Galicia Xornada: o acceso á xustiza das persoas con discapacidade intelectual\nXornada: o acceso á xustiza das persoas con discapacidade intelectual\nPoñemos en marcha unha nova xornada sobre o acceso á xustiza das persoas con discapacidade intelectual, nesta ocasión, dirixida a xuíces, fiscais, letrados da administración de xustiza, médicos forenses, abogados, procuradores...\nExisten datos que nos indican que as persoas con discapacidade intelectual ou do desenvolvemento atopan importantes barreiras no goce do seu dereito de acceso á xustiza. Estas barreiras poden estar relacionadas con dificultades de comunicación e comprensión da propia persoa; co noso modelo sociocultural do que derivan prexuízos e estereotipos sobre a discapacidade; coa falta de coñecemento dos profesionais sobre as persoas con discapacidade e os seus dereitos; ou coa complexidade do sistema de Administración de Xustiza.\nPara lograr unha igualdade efectiva co resto da poboación é necesario lograr que os procesos se flexibilicen e se realícen axustes de procedemento que os fagan accesibles para as persoas.\nAdemais, é necesario que todos os operadores xurídicos dispoñan dunha adecuada capacitación. Para tentar mellorar esta situación, poñemos en marcha esta xornada na que se abordarán temas de interese como a importancia dos apoios, os dereitos das persoas con discapacidade intelectual, os axustes de procedemento ou a capacidade xurídica entre outros.\nPremendo neste ENLACE podes acceder á inscrición, programa e cartel da Xornada.


Manuscritos: Verónica Martínez Delgado – Caderno da crítica\nManuscritos: Verónica Martínez Delgado\nRamón Nicolás 14 Decembro 2013 Divulgación, Literatura galega, Poesía\nHai poucas datas a editorial madrileña Amargord Ediciones sacou do prelo, baixo o título Obra reunida, 1994-2008, en edición bilingüe galego-español, a obra poética de Verónica Martínez Delgado. O volumen recolle os libros que que van desde os comezos da súa carreira literaria até o ano 2008. Ademais dos volumes xa editados até o momento, inclúense tamén dúas obras inéditas formando, polo tanto, sete libros perfectamente datados, baixo prólogo de Luis Luna, responsable da edición, libro do que en vindeiras datas me ocuparei nesta bitácora.\nMais hoxe pasa por aquí Verónica Martínez Delgado para deixar dúas mostras da súa escrita poética. A autora fíxome chegar unha sorte de breve autopoética que reproduzo a continuación:\nO que escribo é por riba de todo honesto e sincero. Falo de mundos oníricos, dolorosos, cotiáns… Normalmente, é unha poesía sensorial, emocional, excesiva, chea de imaxes. A dor e as referencias artísticas son unha constante na voz que fala xunto coas paisaxes vividas e coa saliva. Sempre hai un momento para as obsesións, para o erotismo e o sexo máis puros, para lembrar con nostalxia o pasado e o futuro perdidos.\nA emoción convértese en concepto no tacto. É intenso o achegamento á esencia do visible, á mestura da dor e do pracer, á paixón sen medida.\nNo que atinxe ás dinámicas da creación Verónica Martínez afirma que polo xeral escribe “dun xeito moi pouco profesional, en libretiñas de papel, moi amodo, corrixindo moito, e tardo ano ou ano e medio en rematar cada libro, sempre cando xa non me resta outro modo de me expresar, e serve de catarse, coma evolución ou involución pero sempre cara diante, mirando de fronte á luz devastadora desde a consciencia”.\nO meu agradecemento por esta achega, que entendo valiosa, para esta bitácora.\nAmargord Ediciones,manuscritos,Verónica Martínez Delgado\nAnterior Na presentación d´O solpor da cupletista\nSeguinte Matarte lentamente, de Diego Ameixeiras\nPingback: Manuscritos: Verónica Martínez Delgado | ::Axenda cultural AELG::


Venezuela non está soa - CIG: Confederación Intersindical Galega\nVenezuela non está soa\nAlfredo Serrano - 13 Out 2017\nSe a orde executiva de Trump fose hai dúas décadas, a situación sería insuperábel. Neste contexto actual, malia as dificultades, si hai posibilidades reais de afrontar con éxito o intento de bloqueo grazas á diversificación de relacións económicas que Venezuela posúe\nRusia, 145 millóns de habitantes; China, 1.380 millóns; Turquía, 80 millóns; Irán, 80 millóns. As cifras falan de seu. O mundo non u únicamente Estados Unidos e Europa a pesar de que non haxa que lle restar importancia á súa influencia global. Porén, neste século XXI, o cambio xeopolítico e xeoeconómico é evidente. O BAII é case tan poderoso como o FMI; o grupo dos BRICS é igual de dinámico que o G7. A ruta da seda ten un potencial tan ou máis relevante que o doutros espazos tradicionais. Mírese por onde se mire, a unipolaridade acabou.\nIsto debe ser tido en conta cada vez que se afirme que Venezuela está illada internacionalmente. Máis ben, todo o contrario: o país caribeño está perfectamente situado no novo mapa mundi. E a mellor demostración foi a recente xira do Presidente Nicolás Maduro. As alianzas con Rusia e Turquía deben chamar a atención porque se trata de países de gran calado na orde mundial.\nPutin é indubidabelmente o gran contrapeso a Estados Unidos. Máis enérxico na súa política exterior que China, Rusia xoga un rol determinante nas tensións e disputas que se producen en todo o planeta. Rusia pertence ao Consello de Seguridade da ONU. E ademais ten un papel forte no sistema económico internacional: 1) conta con altas reservas internacionais no seu poder (400.000 millóns de dólares), 2) posúe unha estrutura financeira sólida que mesmo vai camiño de dispoñer dun sistema de pagamento internacional (SPFs), 3) ten alta influencia na política petroleira global pola súa elevada produción (10,9 millóns de barrís por día), 4) converteuse nunha potencia agrícola segundo a propia FAO, e ademais, 5) Rusia está decidida a dar un salto significativo na economía tecnolóxica e digital. Isto fai que este país, xa emerxido, sexa un aliado estratéxico para a próxima década. Venezuela sábeo e por iso cada vez afianza máis os seus vínculos en múltiples dimensións económicas, políticas e militares.\nPola súa banda, o encontro de Maduro con Erdogan tamén ten un alto significado en chave xeopolítica e xeoeconómica. Turquía tampouco é un país calquera na escena global. Ten unha economía en crecemento moi desexada por Europa. Consome moito petróleo (case un millón de barrís por día) pola súa crecente demanda interna, o que require dun fornecemento seguro que non estea sometido a posíbeis presións dos Estados Unidos e Unión Europea. E Venezuela ten esa capacidade. É realmente un socio ideal para construír un gran mapa de intercambio baseado na complementariedade económica. Gañar-gañar é a premisa básica desta nova relación que medra cada día máis en sectores moi diversos (agricultura, tecnoloxía, finanzas, minaría, turismo, transporte, seguridade).\nAínda por riba, ás veces esquécesenos que Venezuela preside o movemento de países non aliñados e é parte esencial de Petrocaribe e ALBA. Posúe ademais relacións moi estreitas con Irán (país que visitou hai un mes); e comezou a vender petróleo á India ao mesmo tempo que medrou o intercambio comercial con este país. E con China, o gran actor internacional, Venezuela vén consolidando desde hai máis dunha década unha alianza estratéxica en moi diferentes dimensións económicas e políticas.\nSe a orde executiva de Trump fose hai dúas décadas, a situación sería insuperábel. Neste contexto actual, malia as dificultades, si hai posibilidades reais de afrontar con éxito o intento de bloqueo grazas á diversificación de relacións económicas que Venezuela posúe.\nA desdolarización da economía venezolana será posíbel na medida en que se teña capacidade para afianzar relacións con este novo campo contra hexemónico. Aínda que aínda máis determinante será o uso de novos mecanismos financeiros. Saír do Swift é unha cuestión imperativa para non transitar baixo a vixilancia de Estados Unidos en cada pagamento internacional. Usar outras moedas na comercialización petroleira así como nas importaciones vólvese tamén unha tarefa urxente. Igual de inminente resulta a creación de contas noutras latitudes que permitan esquivar o boicot financeiro actual. A reestruturación da débeda externa, que non o default, é outro asunto obrigatorio porque Trump violou a seguridade xurídica para os posuidores coa súa última orde executiva.\nSon moitos os desafíos que ten por diante Venezuela nesta treboada externa tan adversa. Sería sinxelo resolvelo aliñándose co eixe dominante de sempre. Porén, o complicado está en facelo desde a outra beira. Venezuela decidiu que si hai alternativa fronte á trampa da vella pero tan presente tese thatcheriana, TINA (There is non alternative). Mentres Maduro siga estreitándolle a man a Putin, Erdogan, Rohani ou Xi Jinping, Venezuela non está soa.\n[Artigo tirado do sitio web Telesur, do 8 de outubro de 2017]


O BCE mantén os tipos de interese sen cambios, tal e como esperaban os analistas | Consumer\nO BCE mantén os tipos de interese sen cambios, tal e como esperaban os analistas\nPrevese que a entidade monetaria suba o prezo do diñeiro en 25 puntos básicos non antes de marzo\nO Banco Central Europeo (BCE) incrementou en decembro pasado os tipos de interese na zona euro en 0,25 puntos porcentuais, ata o 2,25%, nivel que mantivo na súa reunión de hoxe ao non haber presións inflacionistas, segundo os expertos en política monetaria.\nMichael Schubert, analista do banco alemán Commerzbank, explica que “o BCE establece unha estratexia de política monetaria a medio prazo e agora simplemente non dispón de novos datos económicos da zona euro suficientes para volver modificar a situación”. A xuízo deste experto, a entidade monetaria elevará as taxas nun 0,25% en marzo, mes no que tamén dará a coñecer as súas novas proxeccións de crecemento para este ano e o que vén. Unha subida maior, da orde do 0,5%, podería ter efectos negativos para a reactivación económica dados os desequilibrios e riscos para o crecemento global existentes.\nEn opinión dos analistas do Credit Suisse First Boston, o feito de que as expectativas de inflación na área euro non indiquen presións sobre os prezos non obriga ao BCE a incrementar os tipos inmediatamente. A taxa de inflación na rexión situouse en decembro no 2,2%, fronte ao 2,4% de novembro.\nPola súa banda, o gobernador do Banco de Portugal, Vitor Constancio, cre que non hai novos motivos para modificar os intereses e destaca que un incremento tería consecuencias restritivas para a economía na eurozona.\nAdemais, un forte encarecemento do diñeiro podería desencadear unha baixada aguda dos prezos inmobiliarios en países como España, Holanda, Italia e Irlanda, que ata agora rexistraron un importante auxe, o que tamén prexudicaría ao crecemento económico.\nO Consello de Goberno do Banco Central Europeo (BCE) mantivo hoxe os tipos de interese da zona euro no 2,25%, despois de que na súa reunión do mes pasado decidise por primeira vez elevar as taxas un cuarto de punto tras un ano e cinco meses cos tipos situados no 2%.\nAsí mesmo, a decisión de hoxe atópase en liña coas últimas declaracións do máximo responsable do BCE, Jean-Claude Trichet, que indicou que a institución monetaria seguiría aplicando unha política acomodaticia na eurozona, marcada por tipos de interese baixos, á vez que seguiría vixiando a evolución dos prezos e a posibilidade de efectos de segunda rolda na economía derivados da alza dos prezos do petróleo.\nO BCE decidiu tamén deixar sen cambios a facilidade de depósito, que marca a remuneración do diñeiro, ata o 1,25%, e o tipo da facilidade marxinal de crédito, pola que presta diñeiro aos bancos europeos, no 3,25%.\nOs mercados estaban moi atentos aos comentarios do presidente do BCE. Á súa vez, o Banco de Inglaterra mantivo tamén inalterado o prezo do diñeiro no Reino Unido, no 4,5%. A tendencia alcista dos tipos de interese na zona euro e o estancamento temporal previsible en EEUU reducirá o diferencial das taxas entre ambas as rexións, apuntan os observadores da entidade europea.\nEste feito impulsou á alza a cotización do euro, que hoxe se mantiña tamén por encima da marca dos 1,21 dólares e revalorizouse un 2,6% máis desde que comezou o ano.